joelniklaus/EU_Wikipedias huggingface dataset:
Kirjastus SEIK

Kirjastus SEIK on Eesti kirjastus, mis tegeleb kinkeraamatute, kalendrite, kalendermärkmike ja teiste kinketoodete kirjastamise ja välja andmisega. Kirjastus tegutseb Tallinnas. Kirjastuse algataja on Rudolf-Gustav Hanni.

Ajalugu 
Kirjastus SEIK sai alguse 2011. aastal Pärnu Raeküla kooli 8. klassis loodud Minifirmast Tegude Kalender. Tegude Kalendri igale päevale on lisatud üks heategu, mida sellel päeval ära teha. 

2013. aastal võtis Tegude Kalender osa programmist ENTRUM, koos kalendritootjaga Timer anti välja Noortepäevik. 

Alates 2017. aasta jaanuarist tegutseb ettevõtte Kirjastus SEIK nime all.

Viited

Välislingid 
 Koduleht
 Facebook

Eesti kirjastused
Henry Leon Sibul

Henry Leon Sibul (30. august 1932 Võru – 19. veebruar 2007 Tallinn) oli USA ja Eesti tehnikateadlane ja professor. 1944. aastal evakueerus perekonnaga Saksamaale, hiljem elas USAs.

Haridus
Õppis Võru 1. Algkoolis, lõpetas Augsburgi Eesti Gümnaasiumi (Saksamaa) 1950, George Washingtoni Ülikooli (USA) 1960, New Yorgi Ülikooli (USA) elektrotehnika valdkonna magistrikraadiga 1963, Pennsylvania Osariigi Ülikooli (USA) doktorikraadiga 1968. 
Elektrotehnika magistrikraad (New Yorgi Ülikool, USA) 1963; doktorikraad (PhD, Pennsylvania Ülikool, USA) 1968; erakorraline professor 2006.

Töökäik
USA õhujõududes raadiotehnik 1953–1957; Engleman and Company Inc. (USA-s Washingtonis) väliinsener 1958–1960; Bell Labsis tehnilise meeskonna liige 1960–1964; Pennsylvania Osariigi Ülikooli rakendusuuringute keskuses teadus-, uurimis- ja õppetöö alal ning mererelvastuse konsultant 1964–2006.

Tallinna Tehnikaülikoolis 2006–2007: raadio- ja sidetehnika instituudi signaalitöötluse õppetooli raadio- ja sidetehnika erakorraline professor 2006–2007.

Teadustöö
Radari testseadmete väljatöötluse ja efektiivsuse uuringud; arvutiga töötava elektroonse lülitusskeemi projekteerimine ja analüüs; esimese elektroonse lülitusseadme automaatse vigade lokaliseerimise programmi loomine; esimese sidesatelliidi TELSTAR maapealse saatja projekteerimine; alus- ja rakendusuuringud signaalitöötluses, eelkõige allvee- ja sonarsüsteemides.
Avaldanud raamatu adaptiivsest signaalitöötlusest (kirjastus IEEE Press), 6 peatükki eri raamatutes, 37 artikli autor/kaasautor eelretsenseeritavates ajakirjades.

Teaduskorralduslik tegevus

Töötas välja ja õpetas esimest adaptiivse signaalitöötluse kursust Pennsylvania Ülikoolis, kus juhtis rakendusuuringute laboratooriumi signaalitöötluse osakonda; esines sageli konverentsidel; viieteistkümne maineka ajakirja retsensent; tunnustatud eriteadlane signaalitöötluse ja akustika alal; kaitsestruktuuride ja relvastuse eriteadlane. Acoustial Society of America liige; ONR Undersea Warfare Broadband Processing Working Groupi tegevliige; Undersea Warfare for Countermeasures on Fleet Defense’i kolleegiumi liige; Technical Advisory Group for Advanced Lightweight Torpedo Projecti vanem.

Harrastused ja huvialad
Lugemine, skautlus, EÜSi liige.

Viited

Kirjandus
 In memoriam // M&M (2007) 7. märts, lk. 3;
 In memoriam // Eesti Elu (2007) 16. märts, lk. 16.

Eesti tehnikateadlased
Tallinna Tehnikaülikooli professorid
Sündinud 1932
Surnud 2007
Ryan Reaves

Ryan Reaves (sündinud 20. jaanuaril 1987 Winnipegis) on Kanada jäähokimängija, kes mängib NHL-i klubis New York Rangers ründajana paremäärel.

Aastatel 2004–2007 mängis ta Western Hockey League'i klubis Brandon Wheat Kings.

2005. aastal valis St. Louis Blues ta NHL-i draftis 156. valikuna. Aastatel 2007–2010 mängis ta American Hockey League'i klubis Peoria Rivermen. Bluesi meeskonnas debüteeris Reaves NHL-is 11. oktoobril 2010 mängus Anaheim Ducksi vastu. Esimese värava lõi ta liigas 12. jaanuaril 2011, kui kohtuti taas Ducksiga. Hooajal 2011–12 sai ta Bluesi põhikoosseisu liikmeks.

2017. aasta juunis kaubeldi ta Pittsburgh Penguinsi, kust ta siirdus 2018. aasta veebruaris Vegas Golden Knightsi. Hooajal 2017–18 jõudis ta Golden Knightsiga Stanley karika finaali, kus kaotati Washington Capitalsile. Reaves lõi värava finaalseeria esimeses mängus, mis oli seerias ainus mäng, mille Golden Knights võitis.

2021. aasta juulis siirdus Reaves New York Rangersi.

Viited

Välislingid 
 Ryan Reaves NHL.com lehel
 Ryan Reaves hockeydb.com lehel 

Kanada jäähokimängijad
St. Louis Bluesi mängijad
Pittsburgh Penguinsi mängijad
Vegas Golden Knightsi mängijad
New York Rangersi mängijad
Sündinud 1987
Tõnu Lume

Tõnu Lume (sündinud 2. märtsil 1944 Tallinnas) on Eesti endine maadleja, treener, spordijuht ja näitleja.

Ta lõpetas 1962. aastal Tallinna 22. Keskkooli ja 1968. aastal Tallinna Polütehnilise Instituudi laevaehitusinsenerina.

Töötas aastatel 1968–1974 Tallinna Polütehnilise Instituudi arvutuskeskuses grupijuhina, 1974–1992 Põllumajandusministeeriumi arvutuskeskuse asedirektorina ja 1993 AS Pauligis, oli 1994–2007 AS Abestocki tegevdirektor, alates 2007. aastast nõunik.

Sportlasena
Sportima hakkas 1956. aastal koolis. Alates 1959. aastast harrastas sambo- ja vabamaadlust Vladimir Mahhovi, Arnold Väli ja Sergei Kaškini juhendamisel. Tuli 1963–1970 9 korda sambomaadluses Eesti NSV meistriks ning sai vabamaadluses Eesti NSV meistrivõistlutel 1966. aastal hõbe- ja 1967. aastal pronksmedali. 

Võitis aastatel 1965 ja 1970 Balti NSV-de meistrivõistlustel kuldmedali.

Treeneri ja sporditegelasena
Oli aastatel 1990–1994 Eesti Spordi Keskliidu aseesimees, 1992–2014 Eesti Olümpiakomitee liige ja 2008–2016 Eesti Olümpiakomitee esindajate kogu liige. Juhtis 1992. aasta suveolümpiamängudel Eesti delegatsiooni ning 2000. ja 2004. aasta suveolümpiamängudel Eesti judomeeskonda. 

Kuulus 1966–1972 Eesti NSV Samboföderatsiooni presiidiumi, oli 1972–1975 nii Eesti NSV Džuudo- kui ka Samboföderatsiooni esimees, 1975–1978 aseesimees ning 1978–2005 Eesti NSV Džuudoföderatsiooni/ Eesti Judoliidu president. 

Oli Eesti Olümpiakomitee judotreenerite kutsekomisjoni esimees, tegutsenud ka kohtunikuna (sai 1968. aastal vabariiklik kategooria).

Filminäitlejana
Osalenud näitlejana 9 filmis, sealhulgas:
1984 peaosa Georg Lurichi elu käsitlevas filmis "Lurich"
1986 "Sajandi võidusõit" (Gonka veka; Mosfilm; radist)
1987 "Keskea rõõmud" (naaber hotellis)

Teoseid
"Eesti judo 40". Kaasautor; koostanud Tiit Lääne. Tallinn 2010

Tunnustus
1965 NSV Liidu meistersportlane
2001 riiklik spordipreemia
2005 Eesti Judoliidu aupresident
2005 Paul Kerese ausa mängu auhind "Suur Mõõk"
2006 Valgetähe V klassi teenetemärk
2014 Eesti Olümpiakomitee auliige
2015 Eesti Olümpiakomitee teenetemärk

Kirjandus 
Allar Viivik. "Kes oleks vääriline mängima Lurichit?". Õhtuleht, 19. aprill 2003 
"Eesti judo 40". Koostanud Tiit Lääne. Tallinn 2010. Lk 114–119

Viited

Välislingid

Eesti Filmi Andmebaas
IMDb

Eesti sambomaadlejad
Eesti maadlejad
Eesti treenerid
Eesti spordikohtunikud
Eesti sporditegelased
Eesti Olümpiakomitee liikmed
Eesti filminäitlejad
Jakob Westholmi Gümnaasiumi vilistlased
Tallinna Tehnikaülikooli vilistlased
Valgetähe V klassi teenetemärgi kavalerid
Sündinud 1944
Mattias Janmark

Mattias Janmark-Nylén (sündinud 8. detsembril 1992 Stockholmis) on Rootsi jäähokimängija, kes mängib keskründajna NHL-i klubis Vegas Golden Knights.

Rootsi kõrgliigas debüteeris ta hooajal 2011–12 AIK-i meeskonnas. Hooajal 2014–15 mängis ta Rootsi kõrgliigas Frölunda võistkonnas.

2013. aastal valis Detroit Red Wings ta NHL-i draftis 79. valikuna, kuid NHL-is debüteeris ta hooajal 2015–16 Dallas Starsi ridades. Hooaeg 2016–17 jäi tal põlvevigastuse tõttu täielikult vahele. Pärast seda mängis ta Starsis veel kolm hooaega. Tema kõige silmapaistvam hooaeg oli 2017–18, mil ta lõi 19 väravat ja andis 15 väravasöötu.

2020. aasta oktoobris sõlmis Janmark üheaastase lepingu Chicago Blackhawksiga. 2021. aasta aprillis kaubeldi ta Golden Knightsi. 28. mail 2021 tegi ta Stanley karika esimese ringi otsustavas seitsmendas mängus Minnesota Wildi vastu kübaratriki, aidates Golden Knightsi järgmisesse ringi.

2018. aastal tuli Janmark Rootsi jäähokikoondisega maailmameistriks.

Välislingid 
 Mattias Janmark NHL.com lehel
 Mattias Janmark hockeydb.com lehel

Rootsi jäähokimängijad
Dallas Starsi mängijad
Chicago Blackhawksi mängijad
Vegas Golden Knightsi mängijad
Sündinud 1992
Patrik Nemeth

Patrik Geza Nemeth (sündinud 8. veebruaril 1992 Stockholmis) on Rootsi jäähokimängija, kes mängib kaitsjana NHL-i klubis New York Rangers.

Hooajal 2008–09 debüteeris ta Rootsi esiliigas AIK-i meeskonnas. Aastatel 2010–2012 mängis ta klubiga Rootsi kõrgliigas.

2010. aastal valis Dallas Stars ta NHL-i draftis 41. valikuna. 2011. aasta aprillis sõlmis ta Starsiga kolmeaastase lepingu. Põhja-Ameerikasse suundus ta mängima järgmisel aastatel, mängides aastatel 2012–2014 peamiselt American Hockey League'is Dallas Starsi noorteklubis Texas Stars, kellega võitis 2014. aastal Calder Cup'i. NHL-is debüteeris Nemeth Dallas Starsi meeskonnas 1. aprillil 2014 mängus Washington Capitalsi vastu. Regulaarseks põhikoosseisu mängijaks Nemeth Dallas Starsis ei kujunedki, saades põhihooajal kirja maksimaalselt 40 mängu (hooajal 2016–17).

2017. aasta oktoobris liitus ta esimest korda Colorado Avalanche'iga. 2. novembril 2017 lõi ta mängus Carolina Hurricanesi vastu oma esimese värava NHL-is.

2019. aasta juulis sõlmis ta kaheaastase lepingu Detroit Red Wingsiga. 2021. aasta aprillis naasis ta Avalanche'i. 2021. aasta juuli sõlmis ta kolmeaastase lepingu New York Rangersiga.

2012. aastal tuli Nemeth Rootsi kuni 20-aastaste koondisega juunioride maailmameistriks. Turniiril andis ta kõikidest kaitsemängijatest enim väravasööte (kokku viis).

Viited

Välislingid 

 Patrik Nemeth NHL.com lehel
 Patrik Nemeth hockeydb.com lehel

Rootsi jäähokimängijad
Dallas Starsi mängijad
Detroit Red Wingsi mängijad
Colorado Avalanche'i mängijad
New York Rangersi mängijad
Sündinud 1992
Kenan Karaman

Kenan Karaman (sündinud 5. märtsil 1994 Stuttgardis) on Türgi jalgpallur, kes mängib ründajana Türgi kõrgliiga klubis Beşiktaş ja Türgi jalgpallikoondises.

Ta on sündinud Saksamaal ja mängis seal klubikarjääri esimesed aastad. 2009. aastal liitus ta TSG 1899 Hoffenheimiga, mille põhimeeskonnas debüteeris ta Saksamaa kõrgliigas 2014. aasta märtsis. Aastatel 2014–2018 mängis ta Hannover 96-s. Esimese värava lõi ta Saksamaa kõrgliigas 23. septembril 2015 Hannover 96 meeskonnas mängides VfB Stuttgarti vastu. Aastatel 2018–2021 mängis Fortuna Düsseldorfis.

2021. aastal liitus ta Beşiktaşega.

Türgi jalgpallikoondises tegi Karaman debüüdi 9. novembril 2017 sõprusmängus Rumeenia vastu. Koondisekarjääri esimese värava lõi ta 30. mail 2019 sõprusmängus Kreeka vastu. Ta kuulus Türgi koondisse 2020. aasta Euroopa meistrivõistlustel.

Türgi jalgpallurid
TSG 1899 Hoffenheimi jalgpallurid
Hannover 96 jalgpallurid
Beşiktaş JK jalgpallurid
Bundesliga mängijad
Sündinud 1994
Sauna konstruktsioon



Sauna konstruktsioon
Sauna konstruktsioon on sauna valmistamine. Saun  on hoone või ruum, kus saab kõrge temperatuuriga (enamast üle +70 kraadi) võtta leili ja pesta. Saun koosneb tavaliselt leiliruumist, pesuruumist, puhkeruumist ja ka tualettruumist.

Sauna ehitamisel on mõistlik võtta ühendust saunaspetsialistiga, kes abistab nii projekti tegemisel kui ka sauna ehitamisel.

Sauna juures on oluline, et kõik oleks tasakaalus. Heal saunal on lihvitud, kuid värvimata puitseinad ja laudpõrand. Oluline on ka köetav keris, mis parandab sauna ventilatsiooni. Sauna sisevoodriks on tavaliselt  hööveldatud pool- või täissulundiga voodrilaud, mis kinnitatakse aluspuitkarkassi külge spetsiaalsete klambritega (ei jää nähtavale). Seinalaudiseks on head haab ja lepp. Sauna kütmisel liigub kuum õhk õhuvahes, stanniolpaberist põrkub soojus tagasi laudvoodrisse, mille tulemusel laudvooder, seina sisepind, saavutab kiiresti ümbritseva õhuga võrdse temperatuuri.

Sauna liigid

Türgi saun
Türgi saunas on palju ruume ja hoone on suur. Kuumutavate veebasseintega (sellest eraldub sooja õhku ning niiskust) saadakse ruumidesse vajalik temperatuur.

Soome saun
Soome sauna iseloomustab lihtsus ja traditsioonilisus. Sauna köetakse 70-100°C. Peale kütmist on saunas olev õhk hästi kuum ja kuiv.

Rooma saun
Rooma saun erineb teistest saunadest, kuna seda ei köetud kuumaks kui teisi sauna tüüpe ning leili ei saanud visata. Rooma sauna põrandate ja seinte sisse oli paigaldatud küte.

Vene saun ehk leilisaun

Vene saun sarnaneb väga soome saunale. Suur erinevus on see, et köetakse 50°C ning visatakse nii mitu korda leili, et tekiksid aurupilved. Kuna vene saunas köetakse 50°C, siis ei ole seal nii kuum kui soome saunas, kuid vene saunas on oluliselt niiskem.

Iiri saun
Temperatuur on tavaliselt 50-55°C vahel. Iiri saun erineb teistest saunadest just värske õhu juurdevoolu tõttu, mis takistab udupiiskade teket.

Aurusaun
Sarnaneb vene saunaga (40-45°C). Aurukatlas tekib üleküllastatud veeaur, mis juhitakse torude kaudu saunaruumi, kus see nähtavate pilvedena hõljub. Aurupilvedel on enamasti mõni eeterliku õli lõhn.

Suitsusaun 
Suitsusaunal puudub korsten. Suits jääb algselt ruumi sisse ning siis väljub kas uksest või katuse suitsuavast. Saunaskäigu ajaks avad suletakse. Seinad on iseloomulikku musta värvi ning pidev suits kütmise ajal loob väga omapärase mikrokliima.

Liikuvsaunad 
Saunad, mis asetsevad sõidukitel.

Tünnisaun 

Tünnisaun on toruja kujuga ega vaja püsivat vundamenti.

Vaata ka 
 Sauna ise ehitamine

 Sauna Construction

Viited
Şenol Güneş

Şenol Güneş (sündinud 1. juunil 1952 Trabzonis) on Türgi jalgpallitreener ja endine jalgpallur.

Jalgpallurina mängis ta väravavahi positsioonil. Mängijakarjääri jooksul mängis ta kahes klubis: aastatel 1970–1972 Sebat Gençlikis ja 1972–1987 Trabzonsporis. Trabzonsporiga tuli ta kuus korda Türgi meistriks. Türgi jalgpallikoondises mängis aastatel 1975–1987 kokku 31 kohtumises.

Treenerikarjääri alustas ta 1980. aastate lõpul. Ta on olnud mitme Türgi klubi peatreener, sh Trabzonspori (1993–1997, 2005 ja 2009–2013) ja Beşiktaşe (2015–2019). Beşiktaşiga tuli ta hooaegadel 2015–16 ja 2016–17 Türgi meistriks. Lisaks oli ta aastatel 2007–2009 Lõuna-Korea klubi FC Seouli peatreener.

Türgi jalgpallikoondise peatreener oli Güneş esmakordselt aastatel 2000–2004. 2002. aasta maailmameistrivõistlustel saavutas ta Türgi koondisega kolmanda koha. 2002. aastal valiti Güneş UEFA aasta peatreeneriks. Poolfinaali jõudis ta Türgi koondisega ka 2003. aasta FIFA konföderatsioonide karikaturniiril. Uuesti sai Güneş Türgi koondise peatreeneriks 2019. aasta juunis.

Trabzonspori jalgpalliklubi kodustaadion on nimetatud tema järgi.

Türgi treenerid
Türgi jalgpallurid
Sündinud 1952
Jalgpallitreenerid
Pielekši

Pielekši on küla (mazciems) Lätis Cēsise piirkonnas Raiskumsi vallas.

Küla asub valla idaosas Koiva jõe kaldal. Varem käis seal üle Koiva parv; tänapäeval seal jõeületuskohta pole. Ka asus seal varem kõrts. Aastani 2021 kuulus küla Pārgauja piirkonda.

Pielekši jääb Gauja rahvusparki. Külas asuv Baķi keskaegne kalmistu on muinsusmälestisena kohaliku kaitse all.

Aastal 2007 oli külas 30 elanikku.

Viited

Cēsise piirkonna külad
Glödnitz

Glödnitz (sloveeni: Glodnica) on vald Austria Kärnteni liidumaa Sankt Veit an der Glani ringkonnas.

Vald asub piki Gurki lisajõe Glödnitzi jõe tiheda metsaga kaetud orgu Gurktali Alpide loodeosas. Flattnitzi kuru põhjas viib Muri orgu Steiermargi liidumaal; Glödnitz külgneb ka Kärnteni liidumaa Metnitzi, Weitensfeld im Gurktali, Deutsch-Griffeni ja Albecki valdadega.

Ajalugu 

Rooma tee üle Flattnitzi kuru oli olemas juba iidsetel aegadel, võibolla ka mansio Glödnitzi piirkonnas. Glodati asulat on esmakordselt mainitud 898. aasta dokumendis. Püha Hemma von Gurki kingitud kabelit on mainitud 1043. aastal, see ehitati hiljem ümber tänapäevaseks Püha Margareta kihelkonnakirikuks. Keskajal omasid piirkonnas suuri mõisu Gurki piiskopid, kes püstitasid ka abikiriku Flattnitzi kuru lähedale.

Glödnitzi vald loodi 1850. aastal. 1920. aastatest kujundab endist põllumajanduspiirkonda üha enam turism, eriti talvel.

Viited 

Kärnteni liidumaa vallad
Micheldorf

Micheldorf (sloveeni: Mihaelova vas) on vald Austria Kärnteni liidumaa Sankt Veit an der Glani ringkonnas.

Ajalugu 

Esmakordselt mainitud 1074. aasta dokumendis. Vallaosad on Micheldorf ja Lorenzenberg. Micheldorfis on ka Hirti küla, kus asub Hirti õlletehas.

Sõpruslinnad 

 Micheldorf in Oberösterreich, Austria, aastast 2002
 Villesse, Itaalia, aastast 2003

Viited 

Kärnteni liidumaa vallad
Zeki Çelik

Mehmet Zeki Çelik (sündinud 17. veebruaril 1997 Bursas) on Türgi jalgpallur, kes mängib paremkaitsjana Prantsusmaa kõrgliiga klubis Lille ja Türgi jalgpallikoondises.

2009. aastal liitus ta kodulinna klubi Bursaspori noortesüsteemiga, kuid klubi põhimeeskonnas tal liigadebüüti teha ei õnnestunud. Hooajal 2015–2016 mängis ta Türgi tugevuselt neljanda liiga klubis Karacabey Belediyespor. Seejärel liitus ta Türgi tugevuselt kolmanda liiga klubiga İstanbulspor, kellega tõusis hooajaks 2017–18 Türgi esiliigasse.

2018. aasta juulis sõlmis ta viieaastase lepingu Lille'iga. Esimese värava lõi ta Prantsusmaa kõrgliigas 28. aprillil 2019 mängus Nîmes Olympique'i vastu. Hooajal 2020–21 tuli ta Lille'iga Prantsusmaa meistriks.

Türgi jalgpallikoondises debüteeris Çelik 5. juunil 2018 sõprusmängus Venemaa vastu. Koondisekarjääri kaks esimest väravat lõi ta 2. juunil 2019 sõprusmängus Usbekistani vastu. Ta kuulub Türgi koondisse 2020. aasta Euroopa meistrivõistlustel.

Saavutused 
Lille
Ligue 1: 2020–21

Türgi jalgpallurid
Lille OSC mängijad
Ligue 1 mängijad
Sündinud 1997
Kaan Ayhan

Kaan Ayhan (sündinud 10. novembril 1994 Gelsenkirchenis) on Saksamaal sündinud Türgi jalgpallur, kes mängib kaitsva poolkaitsjana Itaalia kõrgliiga klubis Sassuolo ja Türgi jalgpallikoondises.

1999. aastal liitus ta Schalke noorteakadeemiaga. 2012. aasta jaanuaris sõlmis ta klubiga profilepingu. Klubi põhimeeskonnas debüteeris ta 2013. aasta oktoobris. Esimese värava Saksamaa kõrgliigas lõi ta 3. mail 2014 mängus SC Freiburgi vastu. Hooaja 2015–16 teises pooles oli ta laenul Eintracht Frankfurtis.

Aastatel 2016–2020 mängis Ayhan Düsseldorfi Fortunas. Hooajal 2017–18 võitis ta klubiga Saksamaa esiliigas, misjärel tõusti Bundesligasse.

2020. aasta liitus ta Sassuologa.

Aastatel 2009–2012 mängis Ayhan Saksamaa noortekoondistes. Türgi jalgpallikoondises debüteeris ta 31. augustil 2016 sõprusmängus Venemaa vastu. Koondisekarjääri esimese värava lõi ta 25. märtsil 2019 EM-i valikmängus Moldova vastu. Ta kuulub Türgi koondisse 2020. aasta Euroopa meistrivõistlustel.

Türgi jalgpallurid
FC Schalke 04 mängijad
Frankfurdi Eintrachti jalgpallurid
Fortuna Düsseldorfi mängijad
US Sassuolo Calcio mängijad
Bundesliga mängijad
Serie A mängijad
Sündinud 1994
Nikita Javein

Nikita Igorevitš Javein (vene keeles Никита Игоревич Явейн; sündinud 4. augustil 1954 Leningradis) on vene arhitekt.

Nikita Javein sündis tuntud arhitekti Igor Javeini perekonnas. Pärast Leningradi Ehitusinstituudi arhitektuuriteaduskonna lõpetamist (1977) töötas ta arhitektina projekteerimisinstituutides. Aastatel 1994–2003 oli ta Peterburi Ajaloo- ja Kultuurimälestiste Riikliku Kontrolli Komitee esimees. 

2020. aastail juhib Javein Peterburi erasektoris üht suurimat arhitektuuribürood Studija 44, kus töötab üle kahesaja projekteerija.

Javeini loomingus on kesksel kohal ajalooliste hoonete rekonstrueerimine ja restaureerimine.

Tunnustus
1998 – Venemaa Föderatsiooni riiklik preemia  arhitektuuri valdkonnas (Peterburis asuva ärikeskuse Atrium na Nevskom 25 projekteerimise eest)
valitud Venemaa Ehituse ja Arhitektuuri Akadeemia tegevliikmeks
Venemaa Föderatsiooni teeneline arhitekt

Välislingid
Peterburi arhitektuuribüroo Studia 44 tööruumi üldvaade. studio44.ru

NSV Liidu arhitektid
Venemaa arhitektid
Sündinud 1954
Rick Schmidt

Eesti arvamusliider, suunamudija ja pikaajalise visiooniga investor, kes on häälekalt sõna võtnud teemadel nagu poliitika, disain, maailmamajandus, COVID viirus, sooline ebavõrdsus, geopoliitilised mängud, sport, inimsuhted ja georaafia. Need on ka tema lemmikteemad Kuldvillakus, kus ta on esinenud edukalt, tuues koju viis kilo Best Beans kohviube.
Jurģi (Stalbe vald)

Jurģi (ka Jurģīši või Kronīši) on küla (skrajciems ehk hajaküla) Lätis Cēsise piirkonnas Stalbe vallas. Aastani 2021 kuulus küla Pārgauja piirkonda.

Küla asub valla keskosas. Külas on Zeltiņi bussipeatus.

Seal asuv Cīruļi keskaegne kalmistu on muinsusmälestisena kohaliku kaitse all.

Viited

Cēsise piirkonna külad
Vārnkalni

Vārnkalni  on küla (skrajciems ehk hajaküla) Lätis Cēsise piirkonnas Straupe vallas.

Küla asub valla keskosas ja jääb Riiast 72 km kaugusele. Seal on Vārnkalni ja Priežkalni bussipeatused.   

Asula jääb Gauja rahvusparki. 

Aastal 2013 oli külas 95 elanikku. Aastani 2021 kuulus küla Pārgauja piirkonda.

Viited

Cēsise piirkonna külad
Strautiņi (Straupe vald)

Strautiņi on küla (skrajciems ehk hajaküla) Lätis Cēsise piirkonnas Straupe vallas. Aastani 2021 kuulus küla Pārgauja piirkonda.

Küla asub valla lääneosas maantee A3 ja Brasla jõe ääres. Seal on Strautiņi bussipeatus.  

Asula jääb  osaliselt Gauja rahvusparki. Seal asuvad Lielstraupe hobupostijaama hooned on muinsusmälestisena riikliku kaitse all; kohaliku kaitse all on Lapaiņi keskaegne kalmistu.

Aastal 2013 oli külas 32 elanikku.

Viited

Cēsise piirkonna külad
Ethan Ampadu

Ethan Kwame Colm Raymond Ampadu (sündinud 14. septembril 2000 Exeteris) on Inglismaal sündinud Walesi jalgpallur, kes mängib keskkaitsja või kaitsva poolkaitsjana Itaalia kõrgliiga klubis Venezia Walesi jalgpallikoondises.

2008. aastal liitus ta Inglismaa klubi Exeter City noorteakadeemiaga. Klubi põhimeeskonnas debüteeris ta 15-aastaselt 2016. aasta augustis EFL Cup'i mängus Brentfordi vastu. Ampadu sai sellega klubi ajaloo noorimaks mängijaks. Nädal aega hiljem debüteeris ta Exeter City meeskonnas Inglismaa tugevuselt neljandas liigas.

2017. aasta juulis sõlmis ta lepingu Inglismaa kõrgliiga klubiga Chelsea. Klubi meeskonnas debüteeris ta 2017. aasta septembris EFL Cup'i mängus Nottingham Foresti vastu, saades Chelsea põhimeeskonnas kõige esimeseks 2000. aastatel sündinud mängijaks. Inglismaa kõrgliigas debüteeris Ampadu Chelsea meeskonnas 12. detsembril 2017 mängus Huddersfield Towni vastu.

Hooajal 2019–20 oli ta laenul Saksamaa kõrgliiga klubis RB Leipzig ja hooajal 2020–21 Inglismaa kõrgliiga klubis Sheffield United. 2021. aasta augustis läks ta laenule Itaalia kõrgliiga klubisse Venezia.

Walesi jalgpallikoondises tegi Ampadu debüüdi 10. novembril 2017 sõprusmängus Prantsusmaa vastu. Ta kuulus Walesi koondisse 2021. aasta Euroopa meistrivõistlustel. Euroopa meistrivõistluste viimases alagrupimängus Itaalia vastu sai ta Ampadu punase kaardi. Ampadust sai kõige noorem mängija, kes on Euroopa meistrivõistlustel otse punase kaardi saanud.

Viited

Välislingid 

Walesi jalgpallurid
Chelsea FC mängijad
RB Leipzigi mängijad
Nottingham Forest FC jalgpallurid
premier League'i mängijad
League Two mängijad
Bundesliga mängijad
Sündinud 2000
Venemaa Ehituse ja Arhitektuuri Akadeemia

Venemaa Ehituse ja Arhitektuuri Akadeemia (vene keeles Российская академия архитектуры и строительных наук; akronüüm RAASN) on Venemaa Föderatsiooni riiklik harukondlik teadusakadeemia, ühtlasi riigi kõrgeim teadusorganisatsioon arhitektuuri, linnaplaneerimise ja ehitusteaduste valdkonnas. RAASN koordineerib ka alusuuringuid neis valdkondades.

Akadeemia struktuuri kuulub viis teadusuurimisinstituuti.

Akadeemia president
Alates 2019. aastast juhib akadeemiat arhitektuuriajaloolane Dmitri Švidkovski, kes on RAASN-i liige 1998. aastast. Lisaks on ta valitud Venemaa Kunstide Akadeemia akadeemikuks ja Briti Akadeemia välisliikmeks.


Akadeemia liikmeskond
Akadeemia valib enda koosseisu personaalliikmeid. 2014. aastal kuulus akadeemiasse 60 tegevliiget, 115 kirjavahetajaliiget ja 90 välisliiget.

Akadeemia välisliikmeid
Santiago Calatrava (Hispaania)
Vukan Vuchic (Ameerika Ühendriigid)

Vaata ka
NSV Liidu Ehituse ja Arhitektuuri Akadeemia

Välislingid
Koduleht

Venemaa teadusakadeemiad
Venemaa arhitektuur
Flattnitzi kuru

Flattnitzi kuru (1400 m) on kõrge mäekuru Austrias Gurktali Alpides.

Kuru asub Kärnteni liidumaal, ühendades Glödnitzi Gurki orus Stadliga Muri jõe ääres Steiermargi liidumaal. Kurul asub hajaküla koos kõrgmäestiku sanatooriumi (Luftkurort) ja alpijärvega (Flattnitzer See). See on populaarne sihtkoht matkajatele ja talviti murdmaasuusatajatele.

Kuru oli võibolla tuntud Rooma ajal, seda on esmakordselt mainitud 898. aasta dokumendis, mille väljastas Karolingist keiser Arnulf. 1173. aastal püstitasid Gurki piiskopid romaani stiilis Ristija Johannesele pühendatud kabeli, mis ehitati 1330. aasta paiku ümber kihelkonnakirikuks koos külgneva hospiitsihoonega. Piiskopid kasutasid Flattnitzi (sloveeni keeles blato 'sammal') suveresidentsina. Kuru laastasid 1478. aastal sissetunginud Osmanite väed. 17. sajandil oli Flattnitz hõbeda, rauamaagi ja seatina kaevandamispiirkond.
Marcelo Brozović

Marcelo Brozović (sündinud 16. novembril 1992 Zagrebis) on Horvaatia jalgpallur, kes mängib poolkaitsjana Itaalia kõrgliiga klubis Milano Internazionale ja Horvaatia jalgpallikoondises.

Ta alustas klubikarjääri Horvaatia klubis Hrvatski Dragovoljac, mille meeskonnas debüteeris ta Horvaatia kõrgliigas hooajal 2010–11. 2011. aasta juunis liitus ta NK Lokomotivaga, kust siirdus 2012. aasta augustis Zagrebi Dinamo. Zagrebi Dinamos mängis ta aastatel 2012–2015 ning tuli klubiga hooaegadel 2012–13 ja 2013–14 Horvaatia meistriks.

2015. aasta jaanuaris liitus ta Internazionalega. Esimese värava lõi Itaalia kõrgliigas hooaja 2014–15 viimases mängus Empoli vastu. Hooajal 2020–21 tuli ta Internazionalega Itaalia meistriks. Hooajal 2021–22 valiti Brozović Itaalia kõrgliiga hooaja parimaks poolkaitsjaks.

Horvaatia jalgpallikoondises tegi Brozović debüüdi 7. juunil 2014 mängus Austraalia vastu. Koondisekarjääri esimese värava lõi ta sama aasta 13. oktoobril EM-i valikmängus Aserbaidžaani vastu. Ta on kuulunud Horvaatia koondisse kõikidel suurturniiridel alates 2014. aasta maailmameistrivõistlustest.

Saavutused 
Zagrebi Dinamo
Prva HNL: 2012–13, 2013–14
Horvaatia superkarikas: 2013
Milano Internazionale
Serie A: 2020–21
UEFA Euroopa Liiga: Teine koht 2019–20

Välislingid 

 Profiil Milano Internazionale kodulehel

Horvaatia jalgpallurid
Zagrebi Dinamo mängijad
Milano Internazionale mängijad
Serie A mängijad
Sündinud 1992
Eugen Uuemaa

Eugen Gottlieb Uuemaa (kuni 26. märts 1936 Neumann; 1. juuli (vkj)/ 14. juuli 1903 Tartu – 25. juuli 1940 Keskvangla, Tallinn) oli Eesti kergejõustiklane ja majandustegelane.

Lõpetas 1922. aastal Hugo Treffneri Gümnaasiumi ja 1929. aastal Tartu Ülikooli õigusteaduskonna kaubandusosakonna. Akadeemiliselt oli ta korporatsioon Vironia liige.

Oli aastatel 1925–1927 Eesti Panga Tartu osakonna ametnik, 1927–1928 välisjaoskonna juhataja, 1928–1932 raamatupidaja abi, 1932–1935 prokurist, 1935–1936 raamatupidaja ja välisjaoskonna juhataja. Oli aastatel 1936–1937 Majandusministeeriumi nõunik, 1937–1938 Majandusministeeriumi kaubandusameti juhataja, 1938–1940 kaubandusosakonna direktor. 1940. aastal oli ta Välisministeeriumi väliskaubanduse osakonna juhataja.

Ta arreteeriti Nõukogude teise okupatsiooni ajal 19. juulil 1940 (ametlikult oli olemas veel Eesti Vabariik), tegi 25. juulil 1940 Keskvanglas enesetapu. Surnukeha tuvastati 13. oktoobril 1941, Saksa teise okupatsiooni ajal, kui kaevati Tallinna Liiva kalmistul välja Nõukogude okupatsiooni ajal maetute surnukehi.

Sportlase ja sporditegelasena
Hakkas sportima koolipõlves, oli spordiringi Ilmarine ja Tartu koolinoorte ühingu Union asutajaid ning Eesti esimese ülemaalise noorte püha võistluste tegelik juht ja üldvõitja. Tuli aastatel 1921–1924 110 m tõkkejooksus, kümnevõistluses ja hoota kõrgushüppes Eesti meistriks ning sai meistrivõistlustelt 8 muud medalit.

Ta osales Eesti eest 1924. aastal Pariisi olümpiamängude kergejõustikuvõistlusel, kus sai kümnevõistluses 16. koha.

Rak´hvusvahelistel üliõpilasmängudel sai ta 1924. aastal 110 m tõkkejooksus ja kaugushüppes hõbemedali ning teivashüppes, kuulitõukes ja teatejooksus pronksmedali.

Oli Eesti Akadeemilise Spordiklubi esimees ja 1939–1940 Kergejõustikuliidu esimees.

Isiklikku
Tema vend oli arst Eduard Uuemaa.

Viited

Kirjandus 
Ruudi Toomsalu. "Üks kevade ja üks suvi". Tallinn 1993, lk 155.

Välislingid

Album Academicum Universitatis Tartuensis 1918–1944
Eesti kommunismiohvrid 1940–1991

Eesti kergejõustiklased
Eesti kümnevõistlejad
Eesti 1924. aasta suveolümpiamängudel
Eesti majandustegelased
Eesti riigiametnikud
Välisministeeriumi koosseis
Hugo Treffneri Gümnaasiumi vilistlased
Tartu Ülikooli õigusteaduskonna vilistlased
Korporatsioon Vironia liikmed
Eesti represseeritud isikud
Vabasurmad
Liiva kalmistule maetud
Sündinud 1903
Surnud 1940
Bakuu olümpiastaadion

Bakuu olümpiastaadion (aserbaidžaani keeles Bakı Olimpiya Stadionu) on 69 870-kohaline staadion Aserbaidžaani pealinnas Bakuus. See on kavandatud ja ehitatud vastama Euroopa Jalgpalliliitude Liidu (UEFA) ja Rahvusvahelise Jalgpalliliidu Föderatsiooni (FIFA) kehtestatud staadionite rahvusvahelistele standarditele ning Rahvusvahelise Kergejõustikuliidu (IAAF) nõuetele. See on Aserbaidžaani suurim staadion.

225 000-ruutmeetrise staadioni ehitamine 650 000-ruutmeetrisele alale viidi lõpule 2015. aasta veebruaris. Boyukshori järve lähedal asuv kuuekorruseline 65,7 meetri kõrgune hoone avati 6. märtsil 2015. Staadioni peamine rentnik on Aserbaidžaani jalgpallikoondis, kes kolis sinna oma eelmisest kodust Tofiq Bahramovi vabariiklikult staadionilt. 2015. aasta juunis oli staadion Euroopa mängude peamine võistluspaik, kus korraldati avamis- ja lõputseremoonia ning mitmeid spordivõistlusi. Staadion on mõeldud UEFA Euro 2020 veerandfinaalide ja kolme alagrupimängu korraldamiseks. 

Staadionid
Bakuu
Christoph Baumgartner

Christoph Baumgartner (sündinud 1. augustil 1999 Hornis) on Austria jalgpallur, kes mängib poolkaitsjana Saksamaa kõrgliiga klubis TSG 1899 Hoffenheim ja Austria jalgpallikoondises.

Ta liitus Hoffenheimiga 2017. aastal. Klubi meeskonnas debüteeris ta Saksamaa kõrgliigas 11. mail 2019 mängus Bremeni Werderi vastu. Esimese värava lõi ta Saksamaa kõrgliigas sama aasta 17. detsembril mängus Union Berlin vastu. Kokku lõi ta hooajal 2019–20 Saksamaa kõrgliigas seitse väravat.

Austria jalgpallikoondises tegi debüüdi 4. septembril 2020 UEFA Rahvuste Liiga mängus Norra vastu. Koondisekarjääri esimese värava lõi ta oma teises koondisemängus, sama aasta 7. septembril Rumeenia vastu. Ta kuulub Austria koondisse 2020. aasta Euroopa meistrivõistlustel.

Tema vanem vend Dominik Baumgartner on samuti jalgpallur.

Viited 

Austria jalgpallurid
TSG 1899 Hoffenheimi jalgpallurid
Bundesliga mängijad
Sündinud 1999
Konrad Laimer

Konrad Laimer (sündinud 27. mail 1997 Salzburgis) on Austria jalgpallur, kes mängib poolkaitsjana Saksamaa kõrgliiga klubis RB Leipzig ja Austria jalgpallikoondises.

Ta alustas klubikarjääri Salzburgi Red Bullis. Klubi põhimeeskonnas debüteeris ta Austria kõrgliigas 2014. aasta septembris. Esimese värava Austria kõrgliigas lõi ta 23. aprillil 2016 mängus Altachi Rheindorfi vastu. Aastatel 2015, 2016 ja 2017 tuli Laimer Red Bulliga Austria meistriks.

2017. aasta juunis sõlmis ta nelja-aastase lepingu RB Leipzigiga. Esimese värava Saksamaa kõrgliigas lõi ta 27. jaanuaril 2019 mängus Fortuna Düsseldorfi vastu. 2021. aastal pikendas ta Leipzgiga lepingut kahe aasta võrra.

Austria jalgpallikoondises debüteeris Laimer 7. juunil 2019 EM-i valikmängus Sloveenia vastu. Koondisekarjääri esimese värava lõi ta sama aasta 6. septembril EM-i valikmängus Läti vastu. Ta kuulub Austria koondisse 2020. aasta Euroopa meistrivõistlustel.

Saavutused 
Salzburgi Red Bull
Austria Bundesliga: 2015, 2016, 2017
Austria karikas: 2015, 2016, 2017

Austria jalgpallurid
Salzburgi Red Bulli mängijad
RB Leipzigi mängijad
Bundesliga mängijad
Sündinud 1997
Gmünd in Kärnten

Gmünd in Kärnten on ajalooline linn Austria Kärnteni liidumaa Spittal an der Drau ringkonnas. 

Omavalitsus asub Kesk-Ida-Alpide Kõrg-Tauerni mäestiku Ankogeli rühma kaguservas. Vanalinn asub Lieseri jõe orus, mis on Drava vasakpoolne lisajõgi. Läänes viib Maltatal üles Kölnbreini paisuni. Idas külgneb Gmünd Kremsiga Gurktali Alpides.

Omavalitsuse osad on Gmünd, Kreuschlach ja Landfrass.

Gmündi pääseb Tauern Autobahnilt (A 10), mis kulgeb Salzburgist Villachisse. Lähim rongijaam on Tauerni raudteeliinil Spittal an der Draus.

Ajalugu 

Endise mansio asukohta Drava orust Katschbergi kuru kaudu Iuvavumisse (Salzburg) viival Rooma teel asutas Gmündi linna tõenäoliselt Salzburgi peapiiskop Eberhard II, kuna esmakordselt on seda mainitud 1252. aasta dokumendis. Sellest tehti peapiiskopkonna lõunapoolne eelpost Kärnteni hertsogkonnas, turgu on mainitud 1273. aastal ja linnaõiguse sai Gmünd 1346. aastal.

Künkal vanalinna kohal on Gmündi lossi varemed, pärit samuti 13. sajandi keskpaigast. Austria-Ungari sõja ajal 1487. aastal okupeeriti ja hävitati see kuningas Mátyás I vägede poolt pärast seitsme aasta pikkust piiramist ja ehitati uuesti üles aastatel 1502–1506 Salzburgi peapiiskopi Leonhard von Keutschachi poolt. 1525. aasta Saksa talurahvasõja ajal piirati seda jälle, kuid ei vallutatud. Peapiiskop Wolf Dietrich von Raitenau lasi hoonet 1607. aastal laiendada. 1886. aasta tulekahjus laastatud hoonet taastati alates 1950. aastast ning kasutatakse tänapäeval teatrietenduste, kontsertide ja loengute jaoks, sealhulgas vaatetorn ja restoran.

Gooti stiilis Maarja taevaminemise kihelkonnakirik pühitseti 1399. aastal. Linnast põhja pool asub Kreuzbichli jagatud kabel 1588. aastast; ajalooline Rooma tee kulgeb otse altari ja löövi vahelt, mis lisati 1784. aastal. Nelja väravaga linnamüüride vahele püstitati aastatel 1651–1654 Itaalia Lodroni aadliperekonna, Salzburgi peapiiskoppide sugulaste ja ametnike barokkpalee.

1944. aastast asus Ferdinand Porsche inseneribüroo peakontor Gmündis. Riigiminister Albert Speer oli veennud Wehrwirtschaftsführerit vältima liitlaste pommirünnakuid Stuttgardi Zuffenhauseni linnajaos ning Porsche valis endise saeveski valduse Karnerau külas, tema Zell am See mõisa lähedal. Pärast Teise maailmasõja lõppu ta arreteeriti, samas tema poeg Ferry Porsche koos Erwin Komendaga töötasid välja ja ehitasid Gmündis esimese Porsche 356 sportauto, sealhulgas prototüüp No.1 1948. aastast. 1982. aastal avati endise tehase lähedal Porsche eramuuseum Porsche 356 koguga.

Sõpruslinn 

 Osnabrück, Saksamaa, aastast 1971

Tuntud inimesi 

 Arnold Jonke (* 1962), sõudja

Viited 

Kärnteni liidumaa vallad
Hampden Park

Hampden park (sageli nimetatud ka Hampdeniks) on jalgpallistaadion Šotimaal Glasgow's Mount Florida piirkonnas. Staadion mahutab 51 866 pealtvaatajat, mis on Šotimaa jalgpalli rahvusstaadion. See on Šotimaa jalgpallikoondise tavaline kodukoht ja on üle sajandi klubi Queen's Park F.C. kodu. Hampden korraldab regulaarselt Šoti karika ja Šotimaa liiga karikavõistluste viimaseid etappe ning seda on kasutatud ka kontsertide ja muude spordiürituste jaoks, näiteks kui see oli 2014. aasta rahvaste ühenduste mängude kergejõustikustaadioniks ümber kujundatud.

Seal oli kaks 19. sajandi staadionit nimega Hampdeni park, mis olid ehitatud erinevatele kohtadele. Staadion praegusel alal avati esmakordselt 31. oktoobril 1903. aastal. Hampden oli selle avamisel maailma suurim staadion, mille suurus oli üle 100 000 istekoha. Aastatel 1927–1937 suurendati seda veelgi, saavutades tipu 150 000. Šotimaa ja Inglismaa 1937. aasta mängu rekordiline osavõtt oli 149 415 pealtvaatajat, mis on Euroopa rahvusvahelise jalgpallivõistluse rekord. Rangemad ohutusnõuded tähendasid, et 1977. aastal vähendati istekohti 81 000-le. Staadion on sellest ajast alates täielikult renoveeritud, viimati tehti seda 1999. aastal.

Staadion valiti Euroopa linnades peetava UEFA Euro 2020 üheks toimumiskohaks ja sellel korraldatakse kolm alagrupimängu ja üks väljalangemismängudest.

Välislingid
Hampden Parki ametlik veebileht

Staadionid
Glasgow
Käina lennuväli

Käina lennuväli oli Hiiumaal endise Putkaste mõisa ja Kogri küla vahel põllul aastatel 1945–1964 tegutsenud tsiviillennuväli.

Valli lennuväli 
1939. aasta NSV Liidu ja Eesti nn baaside lepingu alusel Eestis lennuväljade ehitamiseks eraldatud maa-alade seas ei olnud ühtegi Hiiumaal asunud ala. 1. novembril 1939 eraldati NSV Liidu õhujõududele lennuväljade ehitamiseks maa-alad Laokülas, Kloogal, Kuusikul, Kehtnas, Ungrus (Haapsalu lähistel), Sinalepas. Kuressaare lähistel anti seal äsja valminud tsiviillennuvälja maa-ala ajutiseks kasutamiseks. 1939. aasta 15. detsembri direktiiviga nõuti Hiiumaale lennuvälja rajamist. Sobiv koht uue lennuvälja jaoks leiti Käina vallas endise Putkaste mõisa väljadel ning Eesti valitsuse 8. jaanuari 1940 otsusega anti see NSV Liidu lennuväele operatiivõppe aerodroomi rajamiseks rendile. NSV Liidu lennuvägi andis uuele rajatavale lennuväljale nimeks Valli lennuväli. Valli lennuvälja ehitus kestis kuni 23. veebruarini 1941. aastal ja 28. veebruaril paiknes sinna 15. hävituslennuväepolk.

Käina kandis oli kaks vene lennuvälja, üks Putkaste mõisa ja Kogri küla vahel lagedal põllul. Teine lennuväli oli Kaupsis (teel Käinast Kõrgessaare poole asuv lage väli oli ka lennuväli).

Valli lennuvälja kasutati 1941. aastal sõjategevuses Hiiumaal asunud Punaarmee ja Balti laevastiku väeosade varustamisel ja evakueerimisel.

Käina lennuväli 
Regulaarne lennuühendus Tallinna ja Hiiumaa vahel algas 24. juulil 1945, mil saabus esimene plaanipärane postilennuk. 1963. aastal rajati Kärdla lennujaam.

Käina lennujaama hoone asus Kogri vanas koolimajas.

Vaata ka 
Putkaste lennuväli
Kärdla lennuväli

Viited 

Eesti lennuväljad
Hiiumaa
Sildenafiil

Sildenafiil, brändinimega Viagra, on ravim, mida kasutatakse erektsioonihäirete ja pulmonaalse arteriaalse hüpertensiooni raviks. On ebaselge, kas see on efektiivne ka naiste seksuaalhäirete raviks. Seda võetakse suukaudselt või süstitakse veeni. Mõju algab tavaliselt 20 minuti jooksul ja kestab umbes 2 tundi. 

Levinud kõrvaltoimed on peavalud, kõrvetised ja naha punetus, ettevaatlik tuleb olla kardiovaskulaarsed haiguste põdejatel. Harvaesinevate, kuid tõsiste kõrvaltoimete hulka kuulub pikaajaline erektsioon (priapism), mis võib põhjustada suguti kahjustusi, nägemisprobleeme ja kuulmislangust. Sildenafiili ei tohi inimesed võtta nitraatidega nagu nitroglütseriin (glütseriintrinitraat), kuna see võib põhjustada tõsist vererõhu langust.

Sildenafiil blokeerib fosfodiesteraas 5-e (PDE5) – ensüümi, mis soodustab suguti verevoolu reguleerivat cGMP lagunemist. See nõuab töötamiseks siiski seksuaalset erutust. Selle tulemuseks on ka kopsude veresoonte laienemine.

Pfizer avastas selle ravimi algselt 1989. aastal, otsides ravimit südamega seotud valudele rinnus. See kiideti heaks meditsiiniliseks kasutamiseks Ameerika Ühendriikides ja Euroopa Liidus 1998. aastal. 2017. aastal oli see Ameerika Ühendriikides 217. kõige sagedamini välja kirjutatud ravim (rohkem kui kaks miljonit retsepti). 2017. aastal sai see ravimitena kõigile tootmiseks kättesaadavaks pärast seda, kui Pfizeri patendid aegusid.

Viagra on üks maailma võltsitud ravimeid. Pfizeri uuringu kohaselt müüs umbes 80% viagrat müüvatest saitidest võltsinguid.

Viited 

Ravimid
Seksuoloogia
Nortoni teoreem

Nortoni teoreem on lineaarsete elektriahelate teoorias teoreem, mille kohaselt  mistahes viisil kahe väljundklemmi vahele ühendatud lineaarsete elementidega elektriahel on asendatav ekvivalentse ideaalse pingeallika ja ekvivalentse takisti rööpühendusega.

Nortoni aseskeemi ekvivalentsed suurused saadakse analoogselt Thevenini aseskeemi parameetritega.
Mõlemad aseskeemid on teineteisega ekvivalentsed, kusjuures takistus  on mõlemas skeemis ühesuurune ja .

Teoreemi ja aseskeemieoreemi esitas 1926. aastal USA elektroonikainsener Edward Lawry Norton.

Vaata ka 
 Thevenini teoreem

Välislingid 
  Lauri Kütt. Analoog- ja digitaaltehnika (loengukonspekt ja ülesanded). Tallinn, 2018 (2.2.Thevenini ja Nortoni aseskeem)

 Elektrotehnika
Persic

Persic oli Harland & Wolffi laevatehases Põhja-Iiri pealinnas Belfastis ehitatud ookeaniliinilaev. Laev lasti vette 7. septembril 1899 ja võeti kasutusse alates detsembrist samal aastal. See oli üks Jubilee-klassi aurulaevadest ja seda opereeris laevanduskompanii White Star Line marsruudil Liverpool–Kaplinn–Sydney.

1926. aastal suundus laev parandusse, kuid otsustati, et see enam teenistust ei jätka. 1927. aastal lammutati see vanarauana Madalmaades.

Vaata ka
Afric
Medic
Suevic
Runic

Välislingid
 

Aurulaevad
Suurbritannia laevad
Reisilaevad
White Star Line'i laevastik
Owen Philipps

Kylsandi esimene parun Owen Cosby Philipps (25. märts 1863 Warminster – 5. juuni 1937 Llangynog) oli Suurbritannia aristokraat, ärimees ja poliitik, kes 1931. aastal vangistati võltistud dokumendi esitamise eest. Tema ettevõtmised (sh Royal Mail Steam Packet Company) likvideeriti ja ta kaotas enda tiitlid.

Suurbritannia ettevõtjad
Suurbritannia poliitikud
Sündinud 1863
Surnud 1937
Ilmar Kaur

Ilmar Kaur (sündinud 26.jaanuaril 1974. aastal) on rahvusvaheliselt tunnustatud kaalukirurg ning Eesti Aasta arst 2012.
Ta on suurima kogemusega ja pühendunuim Eestis praktiseeriv kaalukirurg, kes opereerib üle 300 kaalukirurgilise patsiendi aastas. Tema missiooniks on kaalukirurgia arendamine Eestis ja Eesti tervishoiusektori tuntuse suurendamine välisriikides läbi tervishoiuteenuste ekspordi.

Haridus

Ta on lõpetanud Tartu Ülikooli arstiteaduskonna 1998. aastal, ja residentuuri üldkirurgia erialal 2004. aastal.

Töö

Oma kirurgilist karjääri alustas ta 2004. aastal Põhja-Eesti Regionaalhaiglas, kus omandas suurepärased oskused ja kogemused laparoskoopilise kirurgia, kilpnäärmekirurgia, seedetrakti onkoloogilise kirurgia, erakorralise kirurgia ja seedetrakti endoskoopia valdkonnas. Viimastel aastatel on tema fookuses kaalukirurgia, kilpnäärme ja kõrvalkilpnäärme haiguste kirurgiline ravi. 

Ilmar Kaur on Kaalukirurgia Keskuse asutaja ja ülemarst ning viinud selle tänaseks Baltikumi, Soome ja Skandinaavia suurimate operatsioonide arvuga kliinikute sekka.

Ta on Eesti Bariaatrilise ja Metaboolse Kirurgia Seltsi asutaja ja president alates 2011. aastast.

2016. aastal valmis Ilmar Kauri eestvedamisel koostöös Eesti Haigekassaga kaalukirurgilise patsiendi käsitlusjuhend meedikutele ja patsientidele. 

2017. aastal sai Põhja-Eesti Regionaalhaigla Ilmar Kauri eestvedamisel rahvusvahelise kaalukirurgia alase koolituskeskuse Center of Excellence akrediteeringu ning viib Kauri juhendamisel regulaarselt läbi kaalukirurgia alaseid rahvusvahelisi koolitusi erinevate riikide kirurgidele, anestesioloogidele ja kaalukirurgia  õdedele.

Ilmar Kaur tegutseb vabatahtlikuna ATLS (Advanced Trauma Life Support) koolitusprogrammi rahvusvahelise instruktorina. ATLS programmi eesmärk on parandada ja ühtlustada raskete traumahaigete esmast ravi üle maailma.

Isiklikku

Ilmar Kaur on SOS Lasteküla Eesti Ühingu ja Tallinna Loomaaia regulaarne toetaja.

Tunnustus

2012 – Aasta arst

Välislingid

Elo Odres "Maovähendusoperatsioon on vahend nagu jalgratas. Arst annab ratta, aga sõitma peab sellega ise" Õhuleht, 5.veebruar 2013

Triin Tabur "Bariaatriline kirurgia on muutunud ohutumaks" virtuaalkliinik.ee, 19.august 2015

Maiken Mägi "Teeme selgeks: kas rasvumist soodustab vaid lodev elustiil või on mängus ka geenid?" Postimees, 20.märts 2018

Kristina Herodes "Ülekaalulised söövad sageli väga eeskujulikult! Probleem peitub hoopis muus" Postimees, 13.märts 2021

Viited
Kaalukirurgia Keskus

Kaalukirurgia Keskus (ärinimega Bariatric Services AS) on erihaigla, mis on keskendunud rasvumise kirurgilisele ravile ehk kaalukirurgiale. 
Lisaks kirurgiale pakub Kaalukirurgia Keskus oma patsientidele põhjalikku operatsiooni eelset ning pikaajalist operatsiooni järgset nõustamist ning jälgimist kirurgi, toitumisterapeudi, treeneri ning vajadusel psühholoogi poolt.

Kaalukirurgia Keskus on asutatud 2011. aastal ja on aastatega kasvanud Eesti suurimaks rasvumise kirurgilist ravi pakkuvaks tervishoiuasutuseks. 
Kaalukirurgia Keskus on ainus raviasutus Eestis, mis on keskendunud just bariaatrilisele kirurgiale. Keskendumine ühele valdkonnale võimaldab pakkuda ohutut, tõhusat ja kvaliteetset raviteenust.

2/3 keskuse patsientidest on pärit riikidest, kus ootused tervishoiuteenuste kvaliteedistandardi osas on väga kõrged - Soome, Norra, Rootsi, Suurbritannia, Islandi.

Kaalukirurgia Keskuse ülemarstiks on Ilmar Kaur, kes on Eestis silmapaistvaim ja ühe pikima kogemusega kirurg bariaatria valdkonnas.

Kaalukirurgia Keskus tegutseb erahaigla Fertilitas ruumides, Kaluri tee 5a, Haabneeme.

Ettevõtte koduleht https://www.kaalukirurgia.ee/
Pärtel Mettig

Pärtel Mettig (31. detsember 1943 Tallinn – 26. detsember 2013) oli eesti korvpallur.

Ta lõpetas 1962. aastal Tartu 8. Keskkooli ja õppis seejärel Eesti Põllumajanduse Instituudis põllumajanduse mehhaniseerimist. Pärtel Mettigi pikkus oli 189 cm, tema treeneriteks olid Eha Sügis ja August Sokk. 

Mettig tuli EPA meeskonna koosseisus kahel korral Eesti karikavõitjaks, Eesti meistrivõistlustel korvpallis võitis kahel korral hõbe– ja kolmel korral pronksmedali. NSV Liidu meistrivõistlustel osales Tartu Kalevi (Eesti esindusmeeskond) koosseisus, kellega võitis mitu 4. ja 6. kohta. Kuulus 1963-1969 Eesti koondisse, meistersportlaseks sai 1964. aastal. 

Töötas hiljem mehhanisaatorina.

Viited

Välislingid 
 Pärtel Mettig, šarž Eesti Spordi- ja Olümpiamuuseum
Pärtel Mettig – Basket.ee

Eesti korvpallurid
Sündinud 1943
Surnud 2013
László Kleinheisler

László Kleinheisler (sündinud 8. aprillil 1994 Kazincbarcikas) on Ungari jalgpallur, kes mängib ründava poolkaitsjana Horvaatia klubis Osijek ja Ungari jalgpallikoondises.

Ungari kõrgliigas debüteeris ta hooajal 2013–14	Videotoni meeskonnas.

2016. aasta jaanuaris liitus ta Saksamaa kõrgliiga klubiga Bremeni Werder. Saksamaa kõrgliigas debüteeris ta 30. jaanuaril 2016 mängus Hertha vastu. Werderi meeskonnas sai ta kokku kirja ainult seitse mängu. Hooajal 2016–17 oli ta laenul Saksamaa kõrgliiga klubis Darmstadt 98 ja Ungari kõrgliiga klubis Ferencvárosi.

Aastatel 2017–2018 mängis ta Kasahstani kõrgliiga klubis FC Astana. 2019. aasta jaanuaris sõlmis ta lepingu Osijekiga.

Ungari jalgpallikoondises tegi Kleinheisler debüüdi 12. novembril 2015 EM-i valikmängus Norra vastu ja lõi selles mängus ka koondisekarjääri esimese värava. Ta on kuulunud Ungari koondisse 2016. ja 2020. aasta Euroopa meistrivõistlustel.

Ungari jalgpallurid
Bremeni Werderi mängijad
SV Darmstadt 98 mängijad
Bundesliga mängijad
Sündinud 1994
Oskar Murdmaa

Oskar Murdmaa (kuni 1936 Oskar Martinson; 22. juuni 1902 Käru vald – 1944) oli eesti tarbekunstnik ja kujunduskunstnik. 
Ta on loonud mööbli- ja vaibakavandeid ning raamatuillustratsioone, Pariisis elades  ka siidsallikavandeid ja keraamikat.

Hariduskäik
Murdmaa lõpetas 1918. aastal Jakob Westholmi Erameesgümnaasiumi 6. klassi. Sai kunstihariduse aastatel 1919–1920 Ants Laikmaa ateljeekoolis, 1920. aastal ja aastatel 1922–1924 Pallases ning 1941. aastal Jaan Koorti nimelises Riigi Rakenduskunsti Koolis.

Elukäik
Oskar Murdmaa elas koos abikaasa Elsa Murdmaaga (sündinud Pinkovski, 1904–1982) 
aastatel 1924–1930 (poolteiseaastase vaheajaga) Pariisis, seejärel tegutses Tallinnas vabakunstnikuna. Ta oli aastatel 1933–1935 elamusisustusateljee Uudne Mööbel täisosanik.

Murdmaade perekonnasõpru oli Kaarel Liimand. Läviti ka teiste kunstnikega. Üks neist, portreeskulptuuri viljeleja Ferdi Sannamees, lõi 1937. aastal "Els Murdmaa portree", mida eksponeeritakse tänini Kumus.

1941. aastal sõja puhkedes evakueerusid Murdmaad Nõukogude Liidu tagalasse Jaroslavli, kus pereisa 1943. aastal mobiliseeriti Punaarmeesse. 1944. aasta alguses jäi Oskar Murdmaa lahingus kadunuks.

Liikmesus
Murdmaa kuulus aastatel 1934–1938 Rakenduskunstnike Ühingusse (oli seal 1937. aastal  sekretär) ja aastast 1936 Eesti Kujutavate Kunstnikkude Keskühingusse.

Isiklikku
Oskar Murdmaa isa oli haridustegelane Enn Murdmaa. Ajakirjanik Karl Pinkowsky oli tema naiseisa. Abielus Elsa Murdmaaga sündis neli last: Ivar Murdmaa, Allan Murdmaa, Kai Murdmaa ja Mai Murdmaa.

Viited

Välislingid
Oskar Martinsoni akvarell "Tartu. Paadid Emajõel" (1923). haus.ee

Eesti tarbekunstnikud
8. Eesti Laskurkorpuse koosseis
Eestistatud nimega inimesed
Sündinud 1902
Surnud 1944